google/wiki40b huggingface dataset:
Lancaster House-avtalen

Lancaster House-avtalen fra 21. desember 1979 er det folkerettslige grunnlaget for Zimbabwes uavhengighet fra koloniherren Storbritannia. Den avsluttet også det hvite mindretalsstyret under Ian Smith som hadde opprettet den uavhengige, men ikke internasjonalt anerkjente staten Rhodesia i 1965. Rhodesia var ikke folkerettslig anerkjent av de fleste stater, og var utsatt for sanksjoner fra vedtak i FNs sikkerhetsråd. Avtalen, som ble undertegnet i desember 1979, omfattet uavhengighetsgrunnloven, overgangsprosedyrer og en våpenhvile. De følgende partier var representert: Storbritannias regjering, Zimbabwe African National Union – Patriotic Front ledet av Robert Mugabe og Joshua Nkomo, ZAPU (Zimbabwe African People's Union) og ZANU (Zimbabwe African National Union) og regjeringen av overgangsstaten Zimbabwe-Rhodesia, representert av biskop Abel Muzorewa og Ian Smith.
Avtalen ble undertegnet etter en tre måneder lang konferanse i Lancaster House i Londons bydel St. James's.
Gullmetallfly

Utseende

Et middelsstort (vingespenn 36 – 41 mm), rødbrunlig nattfly. Forkroppen (thorax) er brunrød med høyt oppstående skjelldusker midt på ryggen og ved scutellum. Forvingen er lyst rødlig brun, med markert vingespiss. Midtfeltet, som er avgrenset av smale, brune mellomlinjer, er gullskinnende metallisk i den bakre delen, med to adskilte sølvflekker i midten. Bakvingen er lyst gråbrun med silkeaktig glans, lysere ved roten. Larven er naken bortsett fra noen få, korte børster, lysgrønn med en smal, gulaktig sidestripe og spredte, små, svarte flekker.

Levevis

Arten lever naturlig i tropiske, subtropiske og varm-tempererte områder, men kan foreta lange vandringer mot nord og dukker regelmessig opp i Nord-Europa. Larvene går på mange ulike urter, blant andre ormehode (Echium spp.). De blir av og til innført til Nord-Europa med grønnsaker eller annet plantemateriale. I middelhavsområdet flyr arten mellom april og november, de fleste funn av immigranter i Nord-Europa skjer om høsten.

Utbredelse

Den er naturlig utbredt i middelhavsområdet, tropiske og subtropiske områder av Afrika og Asia, og Australia. Den vandrer nordover i varierende antall. I Storbritannia dukker den opp nesten årvisst, i Sverige er den ganske sjelden, mens i Norge er den bare funnet én gang, i Skien i 1988.
Norgesmesterskapet i styrkeløft

NM i styrekløft blir arrangert hvert år, i regi av Norges Styrkeløftforbund. Det ble første gang arrangert i 1974.

NM i styrkeløft

Under hvert NM i styrkeløft deler man ut kongepokalen til den løfteren som har den beste poengsummen uavhengig av vektklasse. Den første kongepokalen ble utdelt under NM i 1984, til Gunnar Østby. Fra 1974 til 1983 delte man ut forbundets pokal, etter de samme prinsippene.

Ungdoms-NM i styrkeløft

Ungdoms-NM ble første gang arrangert i 1975, og har blitt arrangert årlig siden da, med unntak av perioden 1993 til 1999. I mange år konkurrerte ungdommene bare i knebøy og benkpress, men siden 2000 har det blitt konkurrert i alle de tre styrkeløft-øvelsene.
Friskole

Friskole, eller frittstående skole, er et norsk begrep som betegner private skoler med rett til statsstøtte. Skolene er godkjent etter friskoleloven, i motsetning til private skoler uten statsstøtte som er godkjent etter opplæringsloven § 2-12. De frittstående skolene mottar statsstøtte tilsvarende om lag 85 prosent av det som brukes på offentlige skoler, og kan ta inntil 15 prosent i skolepenger.
Begrepet friskole ble innført av den borgerlige samarbeidsregjeringen i 2003, men ble fjernet fra lovverket da privatskoleloven trådte i kraft 1. juli 2007. Begrepet friskole ble igjen innført da loven på nytt endret navn til friskoleloven fra 1. august 2015.
De fleste friskolene i Norge er livssynsskoler eller skoler med en alternativ pedagogisk retning. Blant livssynsskolene var det kun religiøse skoler som kunne bli godkjent, frem til Humanistskolen i 2013 fikk medhold av Likestillings- og diskrimineringsombudet i at denne praksisen var diskriminerende. Innenfor kategorien «alternativ pedagogisk retning» er det kun steinerskoler og montessoriskoler som har fått godkjenning. I august 2015 ble det åpnet for godkjenning av såkalte «profilskoler».
Det er Utdanningsdirektoratet som godkjenner og fører tilsyn med de frittstående skolene.
Øyebiller

Utseende

Små biller (1 – 4 mm), kan ved første øyekast minne om maur. Hodet er sterkt innskåret bak slik at de har en tydelig "hals". På farge er de gulaktige, brune eller svarte, og oversiden er fint hårete. Hodet er stort og tydelig bredere enn langt. Fasettøynene er uvanlig store, med grove fasetter, hårete, og med enn innskjæring i fremkanten der antennene sitter festet. Antennene er 11-leddete, omtrent så lange som resten av dyret, og mer eller mindre trådformede. Bakerst er hodet kraftig innsnevret. Brystskjoldet (pronotum) er ganske lite, vanligvis omtrent så bredt som hodet og mye smalere enn dekkvingene, omtrent så langt som bredt, med avrundede sidekanter. Det er ganske grovt og tett punktert. Dekkvingene er ovale, sterkt hvelvede, tett punkterte uten markerte punktrekker. Beina er nokså lange og slanke. For- og mellomføttene har fem ledd, bakføttene fire, men på alle er det nest ytterste leddet svært lite og vanskelig å se. Det tredje-ytterste leddet er tolappet.

Levevis

Larvene lever gjerne i morken, død ved der de trolig spiser sopp. Noen arter har larver som lever i tuene til maur eller termitter, der de trolig får vertene til å fore seg. De voksne billene er trolig mer eller mindre altetende, og kan ofte finnes oppe i vegetasjonen. I likhet med sandbillene (Anthicidae) er øyebillene kvikke og livlige.
Palace Station

Palace Station er et hotell og et kasino i Las Vegas i Nevada i USA. Det er et  locals casino som eies og drives av Station Casinos Inc. og har 1 100 værelser. 
Det åpnet den 1. juli 1976 som The Bingo Palace. Hotellet ble renovert i 1999.
Sportsklubben Oslo-Ørn

Historie

Sportsklubben Ørn ble grunnlagt i 1927 av åtte utbrytere fra Arbeidernes Idrettslag (i dag Idrettslaget Varg). AIL ble stiftet i 1923 og drev fra begynnelsen med friidrett og utvidet med atletikk (boksing og bryting) og etter hvert også andre idrettsgrener. Det ble fremmet et forslag om at bryting og boksing skulle skilles ut av idrettslaget og inn i en egen atletklubb. Forslaget om atskillelse ble nedstemt. Dette førte til at medlemmene bak forslaget meldte seg ut av Arbeidernes Idrettslag og opprettet et nytt idrettslag som fikk navnet Sportsklubben Ørn. Johs. Fougli ble valgt som formann.
Stifterne vedtok at det kun skulle drives én sommeridrett og én vinteridrett, henholdsvis friidrett og ski. Senere tok klubben også opp orientering på programmet.
Like etter andre verdenskrig ble klubbnavnet justert til Sportsklubben Oslo-Ørn for å unngå forveksling med Ørn fra Horten.

Meritter i friidrett

Oslo-Ørn vant Østkantstafetten, det mest kjente AIF-friidrettsarrangementet, seks ganger. Klubben har ingen norgesmesterskap i stafetter etter krigen, men har flere sølv- og bronsemedaljer.
Spydkasteren Terje Thorslund, som senere tok sølvmedalje i EM, representerte Oslo-Ørn da han ble norgesmester i 1966. Henry Johansen vant både 100 og 200 meter under NM i 1950. I 1949 vant han 400 meter. Sverre Ødegaard var på 1930-tallet en av de ledende sprinterne i AIF.
Kjell Staxrud ble norgesmester i orientering i 1951.

Fotball

I 1967 opprettet Oslo-Ørn fotballgruppe. En gruppe trøndere bosatt i Oslo ønsket å starte et fotballag i seriesystemet. Ett av medlemmene i kameratgjengen, Arne Pape, var også medlem i Oslo-Ørn og opprettet kontakt mellom spillere og klubb. Oslo-Ørn vedtok å opprette fotballgruppe og vennegjengen meldte seg kollektivt inn i klubben. 11. januar ble Oslo-Ørn tatt opp som medlem av Norges Fotballforbund og fikk plass i 7. divisjon. Klubben har tilhørighet til strøket Torshov.
Damaskios

Damaskios (Δαμάσκιος, født i Damaskus ca. 458, død etter 538) var en gresk filosof innen den nyplatonske skole. Han var den siste forstander for det nyplatonske akademiet i Athen.
Han var en av de ikke-kristne filosofene som ble forfulgt av keiser Justinian tidlig på 500-tallet, og måtte en tid søke tilflukt ved det persiske hoffet. Av hans verk er bevart tre kommentarer til Platons verk, og den metafysiske teksten Om de første prinsipper (ἀπορίαι καὶ λύσεις περὶ τῶν πρώτων ἀρχῶν), hvor han med klassisk retorisk bruk av spørsmål og svar forklarer Det Ene, og deretter jobber seg nedover i det metafysiske hierarkiene. Verket refererer hyppig til orfiske og kaldeiske tekster, og siterer også eldre nyplatoniske filosofer. Damaskios aksepterte stort sett Syrianos og Proklos' metafysiske system, men på enkelte områder foretrakk han den eldre Jamblikos.
Utdrag fra Om de første prinsipper er utgitt på norsk i antologien Orfeus (2009) og i antologien Nyplatonismen (2010).
Knut Liten og Sylvelin

Knut Liten og Sylvelin er en folkevise av den typen vi kaller ballade. I TSB katalogen er den typologisert som TSB D 62.

Handling

Helten kommer til kongsgården og går inn til prinsessa. Da kongen får vite dette, sender han ut mennene sine for å drepe ham, men helten vinner kampen og truer kongen med at han vil drepe han også. Kongen gir etter og helten får prinsessa.

Utbredelse

Visa er også kjent Danmark (Herr Grønnevold, DgF 422) og Sverige (Herr Grönborg, SMB 78). I Norge er visa utformet i to ulike versjoner. Knut Liten og Sylvelin er skrevet opp mange ganger i Telemark. Den andre, som går under navnet Grønnevoldvisa, har L.M. Lindeman også dokumentert i Ringebu. Den melodien som vanligvis blir brukt i dag, skrev Olea Crøger opp i Nissedal, dessuten sang hun den for Lindeman.
Visa er sunget inn av Alf Cranner på platen Rosemalt Sound, av bandet Kong Lavring på albumet Den 2den, og av bandet Gåte på platene Liva og Iselilja.
General Hospital, Ernakulam

General Hospital, Ernakulam er et statlig sykehus i Ernakulam i India. Det drives som en del av det offentlige helsevesen i Kerala.
Sykehuset ble grunnlagt maharajaen av Kochi i1845. Det ble overført til Keralas regjering etter uavhengigheten fra Storbritannia. Det ble deretter restrukturert for å bli en del av den statlige helsetjenesten.
Som andre sykehus i den offentlige helsetjeneste i India er Ernakulam General Hospital drevet av statlige midler og tjenestene er subsidiert. Behandling av pasienter under fattigdomsgrensen er helt gratis. Det meste av regjeringens utgifter til helse kanaliseres gjennom det offentlige helsevesenet, og sykehuset ligger i ansvarsområdet til Corporation of Kochi og er første ledd i denne tjenesten.
Huambo vannkraftverk

Huambo vannkraftverk er en vannkraftstasjon i det vestre Angola, i innlandet nordøst for havnebyen Benguela, like ved byen Huambo. Reservoaret har installert vannkrafteffekt på 19 MW. Anlegget er statlig.
Bodil Cappelen

Oppvekst og opplæring

Foreldre til Bodil Cappelen var Edith Heiberg fra Leikanger i Sogn og Johan Munthe Cappelen fra Oslo. Faren var jurist og er kjent for at han tok dissens som lagmann i saken mot politimester Knut Rød i rettsoppgjøret etter krigen.  Bodil vokste opp med to søstre, Lotte Cappelen Thiis og Eli Heiberg.
Cappelen er utdannet i grafikk og tekstil fra Statens Håndverks- og Kunstindustriskole i Oslo (1948–1951).

Liv og arbeid

Cappelen var gift første gang med forfatter og maler Finn Strømsted. Paret hadde to barn, Aili Strømsted og Rune Cappelen Strømsted.  Fra 1975 til 1994 var Cappelen samboer og gift med Olav H. Hauge, i Ulvik i Hardanger.  Ekteskapet ble inngått 27. januar 1978.  I årene 1977-1997 hadde Cappelen Statens garantiinntekt for kunstnere.
I 1970-årene hadde Cappelen flere separatutstillinger av billedtepper, og mellom 1968 og 1982 deltok hun også en lang rekke ganger på Sørlandsutstillingen, Vestlandsutstillingen og Høstutstillingen med billedvev.  
Etter den siste separatutstillingen i Kunstnernes hus 1981 valgte Cappelen å illustrere bøker for barn. Hun har illustrert fem bøker for det samiske forlaget Davvi Girji i Karasjok, med egen tekst i to av dem.  I tillegg har hun illustrert «Norske barnerim og regler» (Aschehoug 1984). I samarbeid med
Olav H.Hauge ga hun ut «ABC», i utgaver i 1986, 1987, 1995 og 2008.
I 1991 hadde Cappelen sin første separatutstilling av oljemalerier, i Galleri Nota Bene i Oslo.  Siden dette har hun hatt flere utstillinger av maleri og er fremdeles aktiv ved staffeliet.  Siden 1998 har Cappelen bodd i Son.
Bodil Cappelen gjør Delacroix´ ord til sine egne: «Et bildes fremste oppgave er å være en fest for øyet.»
Cappelen er medlem av Norske billedkunstnere (NBK) og Landsforeningen Norske Malere (LNM). Kunstverk av Cappelen er innkjøpt til Bergen Billedgalleri, Norsk kulturråd og flere offentlige bygg.
Sportsklubben Snøgg

Sportsklubben Snøgg (stiftet 5. mars 1905) er et idrettslag fra Notodden. Snøgg har grupper for bryting, fotball, friidrett, skisport, skøyter, svømming og turn. Idrettslaget Tell (stiftet 1917) gikk inn i Snøgg i 1932.

Bryting

Aage Eriksen var medlem i Snøgg Bryting, og vant OL-sølv i (daværende) lettvekt i stilarten gresk-romersk. Han har også vært norsk mester i fristil-bryting og gresk-romersk.

Fotball

Snøgg har tidligere hatt et A-lag for herrer på øverste nivå i norsk fotball.
Sunnmøre len

Sunnmøre len (Søndmøre Lehn) var et norsk len fra middelalderen til det i 1597 ble lagt under Bergenhus hovedlen. Fra mars 1586 til november 1587 lå Sunnmøre len under Trondhjems len. Geografisk tilsvarte lenet det tidligere Sunnmærafylki og det senere Søndmøre fogderi.
Grunnkretser i Gol kommune

Grunnkretser i Gol kommune er delområder og grunnkretser som seksjonerer Gol kommune, Buskerud, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Hotel og Restaurantskolen

Hotel og Restaurantskolen (HRS) er en yrkesfaglig skole som ligger i København i Danmark. Skolen er Nord-Europas største bransjeskole innenfor hotel, restaurant og turisme.
Den norske Forfatterforening

Stipender og Det litterære råd

Den norske Forfatterforening forvalter en rekke egne, statlige og andre stipend som hvert år deles ut til både medlemmer og ikke-medlemmer. Det litterære råd består av ni medlemmer og avgir innstilling i alle saker av litterær art og ved stipendieutdelinger. En rekke kjente forfattere har vært medlemmer av rådet. Formenn har i nyere tid vært blant andre Paal-Helge Haugen, Svein Jarvoll og Ann Kavli.

Bruddet i 1952

I 1952 meldte 32 forfattere seg ut av Den norske Forfatterforening og dannet Forfatterforeningen av 1952, i protest mot at Den norske Forfatterforening lot seg representere i Norsk språknemnd, som hadde som formålsparagraf å arbeide for samnorsk. DnFs tidligere formann Arnulf Øverland ble formann for den nye foreningen.
De to forfatterforeningene ble gjenforent i 1966 etter at Vogt-komitéen, også kalt «språkfredskomitéen» la fram sin innstilling.
God Only Knows

Bakgrunn

Brian Wilson har fortalt at melodien er inspirert av en John Sebastian-sang han hadde hørt. Dessuten ligner åpningstemaet på valthorn en del på Akt 2 Scene 2, «Hagen-temaet» i Richard Wagners Götterdämmerung, som også spilles på valthorn.   
Wilson beskriver Tony Ashers tekst som om «en blir blind, men dermed kan oppdage andre ting, som forsterkes. Når man lukker øynene kan man se steder eller ting som har skjedd». Asher følte at han skrev teksten til en hitlåt fra første stund, men har senere fortalt at han «var mest bekymret for at den nydelige musikken skulle få en tekst som ikke var like nydelig».
Carl Wilson ble valgt til å synge hovedvokalen på sangen, etter at Brian Wilson først hadde ferdiggjort sangen med sin egen hovedvokal. Instrumentsporet ble spilt inn 10. mars 1966 i Western Studios i Hollywood med Chuck Britz som lydtekniker og Brian Wilson som produsent. Innspilling nummer 20 ble mastertapen. 
Vokalsporene ble innspilt i løpet av mars og april i Columbia Studios med Ralph Balantin som lydtekniker og Brian Wilson som produsent. Det ble bare benyttet tre stemmer på sangen, med Carl Wilson på hovedvokal og med Brian Wilson og Bruce Johnston som harmonivokalister. I likhet med en rekke andre produksjoner fra Brian Wilson, ble hovedvokalsporet dobbelt overdubbet for å gjøre stemmen fyldigere. Høydepunkter fra innspillingen og alternative versjoner av sangen, blant annet full versjon med Brian Wilson som hovedvokalist, finnes på samleboksen The Pet Sounds Sessions.

Mottagelse og ettermæle

Sangen ble meget godt mottatt av både kritikere og publikum og har siden utgivelsen vært en av The Beach Boys mest kjente og spilte sanger. Flere andre artister har nevnt sangen som en av sine absolutte favoritter, blant andre Paul McCartney som har nevnt Pet Sounds som sitt favorittalbum og «God Only Knows» som sin favorittsang. 
«God Only Knows» har flere ganger kommet høyt opp på lister over tidenes beste sanger, og blant annet musikkmagasinet Mojo plasserte den på 13.-plass på sin liste. Rolling Stone ga den en 25.-plass på sin liste over «tidenes 500 beste sanger», og Pitchfork Media kåret den til 1960-tallets beste sang. Den er også innvalgt i Rock and Roll Hall of Fame's liste over 500 sanger som formet rock and roll.
Luperus longicornis

Utbredelse

Luperus longicornis er utbredt i Europa, Nord-Afrika, nord for Himalaya og østover i Asia til Japan. Den er en av de vanlig bladbillene i Norge.

Utseende

Luperus longicornis er 4-5 mm lang. Hodet, dekkvingene og brystskjoldet er mørkt, skinnende svart. Kroppen er ganske høy og hvelvet, kroppens sider er ganske parallelle, men noe bredere bakerst. Den kan minne litt om enkelte små arter av trebukker. Beina er lyst gule, baklåret er mørkt. Antennene er mørke trådformet og lange, men de første rotleddene er lysere gule. Hunnen har litt kortere antenner enn det hannen har.

Levevis

Larvene lever på røtter av gress. Voksne spiser på blader av løvtrær, særlig på ulike slag bjørk (Betula sp.) og seljer (Salix sp.), men også på andre trær som sommereik (Quercus robur) og osp (Populus tremula).
Overvintringen skjer i larvestadiet, og den siste utviklingen fram til voksent individ fortsetter om våren. De kjønnsmodne (imago) billene finnes midt på sommeren.
Willy Caballero

Landslaget

Han ble tatt ut i Argentinas tropp til VM i fotball 2018 i Russland.
Castelo do Bode-demningen

Castelo do Bode-demningen er en demning med et vannkraftverk nær Santarem, i Portugal. Dette anlegget har en totalt installert effekt på 138 MW, ble påbegynt i 1946 og stod ferdig utbygd i 1952.
Bergslihallen

Bergslihallen er en idrettshall i Larvik i Vestfold. Den eies av Halsen IF. Hallen ble bygget i 1981 og har siden da gjennomgått flere oppgraderinger. Bergslihallen har vært hjemmearena for Larvik Håndballklubb siden klubben ble startet i 1991. Fra høsten 2009 spiller Larvik Håndballklubbsine hjemmekamper i Larviks nye store idrettshall, "Arena Larvik"
Huffman-koding

Historie

I 1951 ble David A. Huffman og hans klassekamerater i et kurs om informasjonsteori gitt valget mellom å skrive en semesteroppgave eller å ta avgangseksamen. Oppgaven de kunne velge gikk ut på å finne den mest effektive metoden for å representere tall, bokstaver eller andre symboler ved bruk av binærkode. David Huffman jobbet med oppgaven i flere måneder, og utviklet mange fremgangsmåter, men ingen som han klarte å bevise var den mest effektive. 
Det endte med at han ga opp å gjøre oppgaven, og han bestemte seg for heller å begynne å studere til avgangseksamen. Men idet han skulle kaste notatene sine i søpla, kom løsningen til ham. «It was the most singular moment of my life», forteller han. «There was the absolute lightning of sudden realization.» Resultatet var Huffman-kodingen.
Da Huffman gjorde dette, seiret studenten over professoren som hadde jobbet lenge for å finne en lignende kode.  Han forteller også at han sannsynligvis aldri ville lagt hans hender på problemet hvis han hadde visst at Robert M. Fano, hans professor, og Claude E. Shannon, skaperen av informasjonsteori, hadde strevd med det i lengre tid.
Theophilus Presbyter

Theophilus Presbyter (fl. c. 1070-1125) er forfatteren(e) som under pseudonym samlet og utga en latinsk tekst med detaljerte beskrivelser av ulike middelaldererske kunsthåndverk.  Teksten kalles Schedula diversarum artium ("Liste av ulike kunstarter") eller De diversis artibus ("om ulike kunsthåndverk"), og ble trolig først samlet mellom 1100 og 1120. Det eldste manuskript (kopi) av verket finnes i Wien (det østerrikske nasjonalbiblioteket, Codex 2527) og i Wolfenbüttel (Herzog-August-Bibliothek, Torsk. Guelf. Gud. Lat. 69 2°). Gotthold Ephraim Lessing gjenoppdaget dokumentet da han jobbet som bibliotekar i Wolfenbüttel, og fikk utgitt utdrag i 1774. Disse vekket stor interesse blant annet fordi de avkreftet Vasari's myte om hvordan Jan van Eyck utviklet olje maleri teknikken i begynnelsen av det 15. århundret, og som var trukket i tvil.
Theophilus' Schedula gir detaljert innsikt i teknikker som brukes til brukskunst i høymiddelalderen. Verket er delt inn i tre bøker. Den første dekker produksjon og bruk av maleri og tegnematerialer (maleteknikker, maling og blekk), spesielt illuminering av tekster og maling av vegger. Den andre omhandler produksjon av farget glass og teknikker for glass maleri, mens den siste omhandler ulike teknikker for gullsmed, klokkestøper og andre metallarbeid. Det omfatter også en innføring i bygging av orgler. Theophilus verk er kanskje det tidligste omtale av oljemaling. Arbeidet har blitt oversatt til engelsk, fransk, polsk, portugisisk, spansk, ungarsk, tysk, italiensk, Japansk, bulgarsk, russisk, for det meste i det 19. og 20. århundre.
Det er mulig 'Theophilus' var Benediktiner munk. Det har vært foreslått (særlig ved Eckhard Freise) at Theophilus kunne være munken Roger av Helmarshausen. Roger synes å ha kommet fra Stavelot Abbey i Maas regionen, var aktiv som kunstner og forfatter mellom 1100 og 1107 i St. Pantaleon's kirke i Köln, og flyttet til Helmarshausen Abbey i 1107. Identiteten til disse to mennene har vært diskutert blant forskere noen tid, men Freise's konklusjon er ennå ikke har blitt akseptert av alle forskere. Andre forslag har også vært lagt frem, og i dag kan det ikke sies å være en konsensus.
Theophilus, som forfatter av en "håndbok", har blitt beskrevet som en ren teoretiker, et synes som synes å være i mindretall. Den første boken, om malerikunsten, er ikke særlig godt opplyst, men tilstrekkelig pålitelig. Den andre, om glassarbeide, er bedre, mens det er tydelig av den Tredje Boken at arbeidet er skrevet av en praktiserende metallarbeider. Det har nylig blitt foreslått at de motstridende elementene angående datering, praktisk erfaring, og utgivelsen av 'Theophilus" kan best forstås dersom Schedula sees på som en kompilasjon av ulike tekster.